送朱彥文通直從慶陽辟命
作者：畢仲游
朝代：宋

paragraphs: 洛陽之人秀眉宇，束髮從軍心自許。
南徹梁江西瀚海，萬里相從舊賓主。
慶州之險山作城，青岡路狹如鬭鼠。
我嘗與君馳大漠，夜掘黄沙枕冰土。
君今重行計安出，羽檄攙槍待君處。
去年天狗墮地鳴，今年擬破靈鹽城。
男兒鞍馬是常事，髀肉消盡須重生。
况君到日春風發，行雲夜閉沙場月。
戰馬沾泥不用嫌，功成便浴讎人血。
君不見高平范公慶曆時，往築大順人不知。
千金散士得死力，橫山可取猶提携。
至今塞下呼老子，關中使者公之兒。
當年議奏千萬語，攻守二策真可師。
勿云近事不足道，狄青之輩爲偏裨。